जानकारी के अनुसार टिहरी गढ़वाल के टोला पट्टी डागर निवासी सुखबीर सिंह का बेटा देवेंद्र अपनी दसवीं की परीक्षा देने के बाद चार पांच दिन पहले ही सेक्टर-7 में रहने वाले अपने एक रिश्तेदार के यहां आया था। वह चंडीगढ़ में काम करने वाले उसके ही गांव के अन्य लोगों से एक-एक करके मिलता रहता था। देवेंद्र की बुआ के लड़के रविंद्र सिंह के अनुसार शुक्रवार की सुबह देवेंद्र अपने एक दोस्त गौरव के साथ कुछ किताबें लेने के लिए साइकिल से सेक्टर-12ए गए थे। गौरव को साइकिल चलानी आती थी, जबकि देवेंद्र साइकिल चला लेता था। उसने बताया कि दोनों साइकिल से सेक्टर-7 की ओर आ रहे थे। दोपहर के करीब डेढ़ बजे दोनों जैसे ही अग्रसेन चौक के पास पहुंचे, तभी गौरव को प्यास लग गई और वह पानी पीने लग गया। प्रत्यक्षदर्शियों के अनुसार इस दौरान देवेंद्र साइकिल पकड़कर चलने लगा। वह अभी चौक पार करके सेक्टर-17 की रोड पर आगे बढ़ा ही था कि पीछे से आ रही हरियाणा रोडवेज की बस संख्या नंबर एचआर 68 8672 ने उसको चपेट में ले लिया। जब तक चालक ब्रेक लगाता, तब तक छात्र बस के नीचे आ गया। आनन-फानन में लोगों ने घायल छात्र को सेक्टर-6 के जनरल अस्पताल में दाखिल कराया, जहां डाक्टरों ने उसे मृत घोषित कर दिया। रविंद्र सिंह ने बताया कि देवेंद्र के पिता सुखवीर सिंह मसूरी में प्राइवेट नौकरी करते हैं। उनको इस हादसे की सूचना दे दी गई है।